Stokes benoem vir 'Kiwi van die Jaar'-prys | Netwerk24
19 Julie 2019 14:00
Ben Stokes is reeds deur Theresa May, die Britse premier, met sy prestasie in die Wêreldbeker-eindstryd geluk gewens. Nou wink 'n eerbewys in Nieu-Seeland ook vir hom. Foto: Reuters
Die 28-jarige Stokes, wie se onoorwonne beurt van 84 lopies sy land gehelp het om uiteindelik 'n eerste Wêreldbeker-titel te verower, is in Nieu-Seeland gebore, maar het grootgeword in Engeland. Sy pa, Gerard, het destyds na Engeland verhuis om 'n pos as 'n rugbyliga-afrigter op te neem.
Die kaptein van die verslane Nieu-Seelandse krieketspan, Kane Williamson, is ook benoem vir dié eerbewys. Die hoofbeoordelaar van die eerbewys, Cameron Bennett, het aan die New Zealand Herald gesê die statigheid waarmee Williamson sy span se hartverskeurende nederlaag gehanteer het, het 'n reuse-indruk op alle Kiwi's gemaak.
Oor Stokes se benoeming, het Bennett gesê: "Hy het dalk nie vir die Swartpette gespeel nie, maar hy's in Christchurch gebore, waar sy ouers woon, en het selfs 'n bietjie Maori-bloed in hom, so baie Kiwi's glo ons kan 'n kleim op hom afsteek as 'n Nieu-Seelander."
Die Nieu-Seelander van die Jaar-eerbewys word tipies aan prominente lede van die gemeenskap toegeken, maar sportmanne het dit al verower. Die laaste een was die voormalige All Black-kaptein Richie McCaw.
Die benoemingsproses vir dié eerbewys sluit in September. 'n Kortlys word in Desember saamgestel en die wenner word uiteindelik in Februarie aangekondig.